የትህዴን ወደ ሃገሩ መመለስ ለኤርትራ መንግስት እና ቅጥረኛው ግንቦት ሰባት ትልቅ ኪሳራ ነው-ሞላ አስገዶም
-የትግራይ ህዝብ ዴሞክራሲያዉ ንቅናቄ (ትህዴን) ዋና ሃይል ወደ እናት ምደሩ የመተለሰው የኤርትራ መግስት እና ተላላኪ አሸባሪ ቡድኖች ኢትዮጵያን የማፈራረስ ሴራ በመቃወም መሆኑን የቡድኑ መስራች እና ሊቀ መንበር አቶ ሞላ አስገዶም ተናገሩ።አቶ ሞላ ትናንት ለጋዜጠኞች በሠጡት መግለጫ የቡድኑ ወደ ሃገሩ በመመለሱ ለኤርትራ መንግስት እና ቅጥረኛው ግንቦት ሰባት ትልቅ ኪሳራ ነው ብለዋል።የታጣቂ ኃይሉ መሪ ሞላ አስገዶም ከኢትዮጵያ የደህንነት ተቋም ጋር  ለአንድ ዓመት ምስጢራዊ ግንኙነት በማድረግ  እና ብዙ መስዋዕትነት በመክፈል ቡድኑ ከነሙሉ ትጥቁ እና ሎጀስቲክ መሣሪያው ኢትዮጵያ መድሱንም አመልክተዋል።ቡድኑ በአንድ በኩል ሃገራችን በማስመዝገብ ላይ ያለችው ፈጣን ልማትና እድገት የፈጠረባቸው ተፅእኖ በሌላ በኩል ደግሞ ይህንን የሃገራችንን ልማትና ሰላም ለማደናቀፍ የቆረጡ የኤርትራ መንግስትና የሌሎች ፀረ ኢትዮጵያ ኃይሎች የጥፋት አጀንዳ ወደ እናት አገሩ እንዲቀላቀል መነሻ እንደሆነውም ነው አቶ ሞላ  ገልጸዋል።የትህዴን ከ800 በላይ የሚሆን በሚገባ የታጠቀና የተደራጀ ኃይል አስቀድሞ በጋራ በተዘጋጀው እቅድ መሠረት በሁመራ በኩል ወደ ሃገራቸው እንዲገባ ቢታሰብም ጉዞ ከተጀመረ በኋላ በአንድ የሻዕቢያ ቅጥረኛ አማካይነት በመጨረሻ ሰዓት ላይ ምስጢሩ ለሻዕቢያ ጆሮ በመድረሱ ከኢትዮጵያ መንግስት ጋር የነበረው ግንኙነት በድንገት የተቋረጠ ቢሆንም በዚያ አስቸጋሪ ሁኔታ ላይ ፈጣን የሆነ እርምጃ በመውሰድ እቅዱን ተግባራዊ ማድረግ እንደተቻለም አስታውሰዋል።የኤርትራ መንግስት በስተመጨረሻ  በደረሰው መረጃ በድንበር አከባቢ የነበረ ኃይሉን በፍጥነት ወደ ኡምሃጀር በማንቀሳቀስ መንገድ ዘግቶ ለማቆም ሙከራ ቢያደርግም ትህዴን ኦምሃጀር እና ቀጥሎም ሱቅ አልከቲር በተባለ የድንበር ኬላ ላይ የጠበቀውን የኤርትራ መንግስት ሠራዊት ሙሉ በሙሉ በመደምሰስ እና በጠላት እጅ ሊወድቅ ይችላል ብሎ የገመተውን ንብረትና ተሽከርካሪ በማቃጠል ወደ ሱዳን ሀምዳይት ማምራቱንም ጠቅሰዋል።በቅርቡ የኤርትራ መንግስትና ግንቦት 7 የተባለው አሸባሪ ፀረ ኢትዮጵያ ድርጅት ባዘጋጁት የህብረት ስምምነት ላይ የስብስቡ ኮር ኃይል የሆነው ዴምህት የተባለው ድርጅት ሊቀመንበርና በሻዕቢያና በግንቦት 7 የተመሰረተው ንቅናቄ ምክትል ሊቀመንበር በመሆን መመረጣቸውን የጠቀሱት አቶ ሞላ፥  ከመንግስት በተሰጣቸውው ተልዕኮ መሠረት ሌሎች ሃገር ወዳድ ጓደኞቻቸውን በማሳመንና በማደራጀት የሻዕቢያን የጥፋት ተልእኮ ሲያከሽፉና አጠቃላይ ሂደቱን መንግስት በሚፈልገው መንገድ በመምራት ኢትዮጵያ መመለሳቸውን ገልጸዋል።አቶ ሞላ በተጨማሪም የአሸባሪው ግንቦት 7 ሊቀመንበር ብርሃኑ ነጋ አዲስ የተመሠረተውን ውህደት እንዳይመራ እና ተገዶ ኤርትራ እንዲገባ እንደተደረገም አውስተዋል።የትግራይ ህዝብ ዴሞክራሲያዉ ንቅናቄ (ትህዴን)  በቀጣይ በኢትዮጵያ መንግስት ቆይታው ስለሚኖረው ሚና ወደፊት እንደሚገልጽም ነው  የንቅናቄው ሊቀ መንበር አቶ ሞላ በመግለጫቸው  ተናግረዋል።ከኢትዮጵያ የደህንነት ተቋም ጋር ለአንድ ዓመት በተደረገ ምስጢራዊ ግንኙነት የትግራይ ህዝብ ዴሞክራሲያዊ ንቅናቄ (ትህዴን) ታጣቂ ኃይል መስከረም 1፣ 2008 ዓ.ም ወደ እናት አገሩ ኢትዮጵያ መግባቱ ይታወሳል።የሱዳን መንግስት ብሎም የትግራይ እና አማራ ክልል መንግስታት የመከላከያ ሠራዊቱን ጨምሮ ተልዕኮውን  መደገፋቸውንም አውስተው፥ ምስጋናም አቅርበዋል።(ኤፍ.ቢ.ሲ)